Prins Andrew praat uiteindelik oor pedofiel Epstein | Netwerk24
Jare nadat prins Andrew se vriendskap met die veroordeelde pedofiel Jeffrey Epstein opslae gemaak het, praat die prins uiteindelik oor dié omstrede vriendskap in ’n onderhoud wat Saterdagaand in Brittanje uitgesaai word.
Die prins reageer volgens die BBC in die onderhoud ook op aantygings dat hy met onder andere Virginia Roberts (Giuffre) seks gehad het.
“Ek kan glad nie onthou of ek ooit dié vrou ontmoet het nie. Glad nie.”
Giuffre beweer dat die prins drie keer met haar seks gehad het terwyl sy as ’n seksslaaf in Epstein se kloue was.
Die onderhoudvoerder Emily Maitlis het die prins prontuit gevra of hy seks met Giuffre gehad het. Die prins antwoord “nee” ondanks ’n foto waar hy hand om die lyf met Giuffre staan.
Epstein het vroeër vanjaar sy eie lewe geneem in ’n tronk in New York waar hy verhoorafwagtend was op onder meer aanklagte van sekshandel.
In die tweede uittreksel wat as lusmaker op sosiale media gedeel is, sê Andrew hy het die koninklike familie gefaal deur steeds met Epstein vriende te bly nadat dié in 2010 tronkstraf uitgedien het vir sy seksuele misdrywe.
Andrew en Epstein is afgeneem waar hulle in Central Park in New York stap. Dié onthullings het destyds daartoe gelei dat Andrew sy pos as Brittanje se handelsambassadeur moes laat vaar.
Vanjaar het beeldmateriaal ook aan die lig gekom van Andrew in die voordeur van Epstein se luukse woning in New York.
Toe Maitlis hom vra hoekom hy nie sy bande met Epstein reeds in 2010 verbreek het nie, antwoord Andrew hy kan homself nou daaroor skop. “Die gedrag is nie iets wat by ’n lid van die koninklike familie hoort nie omdat ons probeer om die hoogste standaarde en praktyke te handhaaf.”
Volgens die BBC het die prins geen voorafkennis van die vrae gehad nie en kon hy ook nie onderhoud goedkeur nie.
Die volledige onderhoud word vanaand om 21:00 Britse tyd op BBC2 uitgesaai.
Meer oor: Prins Andrew